Broj: 711-I-735-M-35/20-03-12

Zagreb, 30. travnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, predsjednice Povjerenstva, te Aleksandre Jozić-Ileković i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Željka Posavca, općinskog načelnika Općine Petrijanec, za davanjem mišljenja Povjerenstva,** na 84. sjednici, održanoj 30. travnja 2020. daje sljedeće

**MIŠLJENJE**

**Dužnosnik Željko Posavec, sukladno članku 8. stavku 1. i 2. ZSSI-a, dužan je podnijeti izvješće o imovinskom stanju povodom bitne promjene uslijed stjecanja automobila darovnim ugovorom, darovanim od bračnog druga, sukladno uputi koja je dana u obrazloženju ovog akta.**

Obrazloženje

Zahtjev za davanjem mišljenja Povjerenstva podnio je dužnosnik Željko Posavec, općinski načelnik Općine Petrijanec. U knjigama ulazne pošte zahtjev je zaprimljen pod poslovnim brojem: 711-U-1602-M-35/20-01-5 16. travnja 2020., povodom kojeg se vodi predmet broj M-35/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Željko Posavec povodom obnašanja dužnosti općinskog načelnika Općine Petrijanec obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Uvidom u Registar dužnosnika koji vodi Povjerenstvo utvrđeno je da Željko Posavec dužnost općinskog načelnika Općine Petrijanec obnaša od 8. lipnja 2017. te je stoga, povodom obnašanja navedene dužnosti, obvezan postupati sukladno odredbama ZSSI.

U zahtjevu dužnosnik u bitnome navodi kako je njegova supruga kupila automobil vlastitim prihodima te ga je darovnim ugovorom darovala njemu, svome suprugu. Dužnosnik postavlja pitanje je li potrebno prvo ispunjavati promjenu u izvješću o imovinskom stanju na način da je navedeni automobil prvo naznačen kao vlasnitvo supruge, a potom još jednu promjenu, da je isti automobil sada njegovo vlasništvo.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 3. ZSSI-a propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 8. stavkom 7. podstavkom 1. ZSSI-a propisano je da dijelove imovine, u pogledu koje postoji dužnosnikova obveza podnošenja izvješća o imovinskom stanju, čine nekretnine.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika.

Uvidom u Izvješće o imovinskom stanju koje je dužnosnik Povjerenstvu podnio 14. svibnja 2019. utvrđeno je da nema navedenih podataka o pokretninama koje se upisuju u javni registar, kao niti podataka o štednji, dok je dužnosnik u predmetnom Izvješću naveo podatak o obvezama kredit bračnog druga iz 2017. u iznosu od 200.000,00 kn kod Raiffeisen banke.

Uzimajući u obzir sve navedeno, dužnosnik Željko Posavec, sukladno članku 8. stavku 1. i 2. ZSSI-a, dužan je (samo jednom) podnijeti izvješće o imovinskom stanju povodom bitne promjene uslijed stjecanja automobila darovnim ugovorom darovanim od bračnog druga, na način da u novom izvješću o imovinskom stanju navede podatke o automobilu koji je stekao darovnim ugovorom od supruge. U rubrici „Oblik vlasništva“ dužnosnik treba navesti osobno vlasništvo, a pod „Način stjecanja“ kao način odabrati opciju darovnog ugovora. Nadalje, upućuje se dužnosnik da u rubrici „Napomene“ navede da je, prije nego je automobil postao njegovo vlasništvo, bio u vlasništvu njegove supruge, kao i kada i iz kojih sredstava je njegova supruga stekla predmetni automobila. Isto tako, ukoliko radi kupnje predmetnog automobila postoji kakva obveza njegove supruge (novi kredit, pozajmica i sl.), upućuje se dužnosnik da i takvu promjenu evidentira u novom izvješću o imovinskom stanju.

Slijedom svega navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Željko Posavec, elektronička dostava
2. Objava na internetskoj stranici Povjerenstva
3. Pismohrana